  Виталий Пронин 13-тӥ гудырикошконэ Россиын пусйиське Физкультурниклэн нуналыз. Солы сӥзьыса, кыӵе ужрадъёс чакламын, ивортӥз мугорез кыдатон культурая, спортъя но егитъ-ёсын ужан политикая министрлэсь ужзэ быдэсъясь Игорь Краснов. ГТО сётон понна тазалык юн луыны кулэ.- Физкультурниклэн нуналэзлы элькунамы декадаос ортчытъяськом вал, нош туэ солы сӥземын быдэс толэзь! - вера Игорь Краснов. - Кутскон солы сётэмын вал 22-тӥ июле. Соку ГТО сярысь ивортӥсь но сое сётыны ӵектӥсь агитпоезд вуиз Красногорск ёросэ но ортчытӥз тунсыко ужрад. Отчы матысь гуртъёсысь улӥсьёс но вуылӥзы. Собере со поезд кошкиз мукет ёросъёсы. Пусйыны кулэ: ГТО тунсыко потэ пичиезлы но, бадӟымезлы но, сое сётыны мылкыд каро пӧртэм арлыдъем адямиос.Со сяна, вань муниципал кылдытэтъёсын та вакытэ спортъя пӧртэм ужрадъёс ортчо: футбол но мини-футбол, городки, шахмат но шашки, гужем биатлон но мукет.1-тӥ августэ Балезино каргуртын ӝӧк выл шудонъёсъя нырысетӥез турнир вал. Отчы 13 муниципал кылдытэтъёсысь 15 командаос пыриськизы. Чемпионъёс луизы пичи пургаос, 2-тӥ интые потӥзы воткинскъёс, 3-тӥ интыын - глазовъёс. Табере фестиваль ортчоз Пичи Пургаын - вормисьёс дорын.- 5-тӥ августэ, таяз кӧснуналэ ини, «Чекерилын» триатлонъя Россилэн кубокез ортчоз, солы рос-прос дасяськиськом, - азьланьтэ Игорь Краснов. - Чакламмыя, со бадӟым ужрад луыны кулэ. Спортсменъёсты сяна, шумпотыса витиськом учкисьёсты но!12-тӥ августэ Ижысь «Динамо» стадионын баскетболъя «Оранжевый мяч» ӵошатскон луоз. Та проект улонэ пыӵа быдэс кунамы: одӥг нуналэ Россиысь вань улосъёсын радъяськоз баскетболэн шудон.Нош ӵуказеяз ини, 13-тӥ августэ, Воткинскысь тыметын триатлонъя «Титан» ӵошатскон луоз. Удмуртиысь вань муниципал кылдытэтъёс отчы командаоссэс дасяло. Со сяна, пыриськыны мылкыдзэс веразы шаерысьтымы 11 предприятиос.Физкультурниклэн нуналэзлы сӥзем толэзез йылпумъялоз скандинавской ветлонъя фестиваль. Со ортчоз Ижысь «Купол» стадионын. Пыдын ветлон арысь аре тросгес но тросгес калыкез бордаз кыске, ӵукъёсы но, ӝытъёсы но адямиос бодыосын ветлыны потало. Скандинавской ветлонъя фестивале 300-лэсь ятыр адямиосты возьмало, быгатӥзы ке, Польшаысь но Белоруссиысь спортсменъёс но вуозы. Дасямын луозы кӧня ке дистанциос, тужгес вакчиез - 2 иськем, тужгес кузез - 20 иськем.Елена Рябина Туспуктӥз А. Горбунов   